google/wiki40b huggingface dataset:
Slumber Party

רקע והוצאה

בספטמבר 2014, ספירס פירסמה תמונה באולפן, כאות רמז שהיא מקליטה שיר חדש.
ב-14 באוקטובר 2016, הזמרת האמריקנית טינאשיי רמזה על חשבון האינסטגרם שלה, שהיא מקליטה שיר בשיתוף פעולה "אגדי" באמצעות הכיתוב: "חלומות אמיתיים".
מאוחר יותר, ב-25 באוקטובר 2016, ספירס פירסמה תמונה של עצמה עם טינאשיי על סט קליפ הווידאו של השיר, עם הכיתוב: "השכנים אומרים שאנחנו עושים רעש ...".
ב-16 בנובמבר 2016 יצאה לאור גרסת הרמיקס להורדה דיגיטלית דיגיטלית, ולאחר מכן הוא נשלח לרדיו האמריקאי ב-22 בנובמבר 2016 בתור הסינגל השני באלבום.

ביקורות

השיר זכה לביקורות חיוביות רבות מצד מבקרי המוזיקה והכתבים. עלים קארג' שיבח את עבודתה של בריטני וציין כי השיר "חלומי" בעיניו, וכן שבריטני לא באמת הקליטה שיר כזה מאז Blackout.
גם מבקר המוזיקה ראסל וורפילד שיבח את השיר ואמר כי להיט זה של בריטני עשוי להיות הלהיט הגדול ביותר מאז Womanizer.

וידאו קליפ

הקליפ המוזיקלי לשיר בוים על ידי קולין טילי, וצולם ב-25 באוקטובר 2016.
הקליפ המלא שוחרר ב-18 בנובמבר 2016, והוקרן לראשונה בדף הסנאפצ'אט של MTV, זמן קצר לפני שפורסם בעמודים הרשמיים של Vevo ו-YouTube.
קליפ הווידאו מציג את ספירס וטינאשיי במהלך מסיבת תחפושות בתוך אחוזה, שם הן נראות בחדרים מלאים בועות, עשן ואורות מהבהבים.
יום השירה הבינלאומי

יום השירה הבינלאומי (באנגלית, "International Poetry Day") נחגג ב-21 במרץ והוכרז על ידי ארגון החינוך והתרבות של האו"ם (UNESCO) מהלך הוועידה הכללית ה-30 בפריז בשנת 1999 במטרה לקדם את הקריאה, הכתיבה, הפרסום והחינוך של השירה ברחבי העולם. "במטרה לתמוך במגוון הלשוני באמצעות ביטוי פיוטי והגברת ההזדמנויות לשפות בסכנת הכחדה, לתת הכרה ודחיפה חדשה לתנועות השירה הלאומיות, האזוריות והבינלאומיות".឴឵឴

היסטוריה

לפני הכרזתו הרשמית של האו"ם יום השירה הבינלאומי נחגג בתחילה באוקטובר, יום הולדתו של המשורר הרומי ורגיליוס. המסורת לשמור על תאריך אוקטובר עבור חגיגות יום השירה הבינלאומי עדיין נשארה במדינות רבות. הממלכה המאוחדת משתמשת בדרך כלל ביום חמישי הראשון של חודש אוקטובר.
דייוויד כהן

ביוגרפיה

כהן נולד בניו יורק, ניו יורק, בוגר אוניברסיטת ווסליאן. הוא בנו של התסריטאי באז כהן, אחיה של התסריטאית והמפיקה ג'נג'י כהן, וגיסם של התסריטאים כריסטופר נוקסון ומרטי נוקסון. יש לו אח תאום בשם ג'ונו.
לאחר כתיבה ל-"שנות הקסם" ול-"The Dennis Miller Show", כהן הפיק את "ויל וגרייס", "Boston Common", "בוקר טוב מיאמי", "Twins" ו-"Four Kings", ביחד עם מקס מוצ'ניק. כהן זכה בפרס אמי וב-"People's Choice Award". הוא היה מועמד לפרס גלובוס הזהב.
כהן ומוצ'ניק חברו יחד, ומיזגו את שמות המשפחה שלהם לשם KoMut - שמה שם חברת ההפקות שבבעלותם, אשר במסגרתה הופקו, בין השאר "ויל וגרייס" ו"שטויות שאבא שלי אומר".
מליסה ג'ורג'

ביוגרפיה

ג'ורג' נולדה בפרת', אוסטרליה המערבית. לפמלה, אחות, ולגלן. יש לה עוד שלושה אחים. מגיל צעיר היא פיתחה התעניינות בריקוד, והיא למדה סוגי ריקוד כמו ג'אז ובלט. עם שנים ג'ורג' אף זכתה במספר פרסים כרקדנית.

קריירה

משנת 1992, דיגמנה באוסטרליה. באותה שנה לוהקה לתפקיד ראשי בסדרת הטלוויזיה האוסטרלית "קרוב רחוק". במהלך צילומי הסדרה עברה לסידני, ואחרי שלוש שנים היא עזבה את הסדרה כדי לפתח את קריירת המשחק שלה. בסוף שנות ה-90, אחרי שהיא עברה לארצות הברית, הופיעה בסדרה "שאגה" לצד הית' לדג'ר. שיחקה מספר תפקידים בינונים בסרטים: "עיר אפלה", "הקשר האנגלי", ו"לגמור עם האהבה". שיחקה גם בתפקיד משני בסדרה "מכושפות".
בשנת 2001 החלה לגלם את דמותה של הפושעת ריטה בסדרה "גנבים" בABC, הסדרה לא שרדה הרבה וירדה מן המרקע לאחר 10 פרקים. באותה שנה שיחקה שיחקה בסרטים "מלהולנד דרייב", "הנמל הדרומי החדש", ו-"הורמונים בפעולה".  
בשנת 2003, קיבלה חשיפה עצומה כאשר היא שיחקה במשך עונה שלמה בסדרה "זהות בדויה" בתור לורן ריד. באותה שנה גם הופיעה בפרק בסדרה "חברים", ותפקיד אורח בסדרה "מונק". 
בשנת 2005, קיבלה שני תפקידים ראשיים בסרטים: "אימה באמטוויל", ו"מחיר הבגידה". ב-2006, היא שיחקה בסרט "התיירים" לצד ג'וש דוהאמל. ב-2007 שיחקה בסרטים "המוזיקה שבפנים", "משוואת פרייס", "30 יום של לילה" ו-"הנבגדת". 
בשנת 2008 החלה להופיע בסדרת הטלוויזיה "בטיפול" בתפקיד לורה, רופאה שמתאהבת בפול. שיחקה גם בעונתה החמישית של הדרמה הרפואית "האנטומיה של גריי" בתפקיד סאדי האריס. בשנת 2009 קיבלה תפקיד ראשי בסרט האימה "המשולש", שם גילמה את דמותה של ג'ס.
בשנת 2011 שיחקה בסדרה האוסטרלית "הסטירה", ושיחקה בסרטים "מקום בודד למות בו" ו-"זוג בהחלפה" לצד מרטין פרימן.  
בשנת 2012 שיחקה בתפקיד הראשי בסדרה הבריטית "ניצודה" בBBC, את דמותה של סמנת'ה האנטר. סדרה זו ירדה מן המרקע לאחר 8 פרקים. 
בשנת 2013 הצטרפה לעונה החמישית של הסדרה "האישה הטובה", בתפקיד מרלין גרבנזה.  באותה שנה שיחקה בסרט הפשע האוסטרלי "עבירה", לצד ג'ואל אדגרטון.

חיים אישיים

לג'ורג' אזרחות אמריקאית שקיבלה ב-2008, בנוסף לאזרחותה האוסטרלית מלידה.
אומנה דטום אופטימום

אומנה דטום אופטימום (בלטינית: omne datum optimum, ובעברית: "כל מתנה שלמה", ציטוט מתוך איגרת יעקב) הייתה בולה אפיפיורית משנת 1139 מאת האפיפיור אינוקנטיוס השני שאימצה את "מסדר האבירים העניים של ישו ומקדש שלמה" (הטמפלרים) ונתנה אישור רשמי והגנה למסדר הטמפלרים. נוסף על כך, הבטיחה בולה זו כי כל הביזה שתושג במלחמה במוסלמים תעבור למסדר ופטרה את המסדר ממסים ומתשלום מעשר.
למרות שאומנה דטום אופטימום הייתה בולה חריגה כשלעצמה, באו בעקבותיה הבולות "מיליטס טמפלי" (milites templi) של קלסטינוס הראשון בשנת 1144 ו"מיליטיה דאי" (militia dei) של אאוגניוס השלישי בשנת 1145, שביחד העניקו לטמפלרים מערך רחב של זכויות וזכויות יתר. בין השאר, הותר למסדר לבנות כנסיות משלו, לקבור את מתיו בשטח כנסיות אלו ולאסוף מיסים בנחלות הטמפלרים פעם בשנה. זכויות אלו, התברר בהמשך, היו שנויות במחלוקת.
איסר קלונסקי

ביוגרפיה

נולד בירושלים, למשפחה ירושלמית ותיקה, ונקרא על שם סבו ישראל איסר לעווי-לוין. מצד אביו הוא ממשפחה בעלת שורשים חב"דיים, סביו לוי אליעזר קלונסקי היה מנכבדי קהילת חב"ד בחברון. הוא למד בבית הספר היסודי "לדוגמה" בעיר, למד שנתיים בישיבת בני עקיבא כפר הרואה והשלים את לימודיו התיכוניים בבית ספר לדוגמה שליד סמינר המזרחי בירושלים. היה פעיל בבני עקיבא, בהדרכה ובהנהלה, וחבר גרעין "אמונים" של בני-עקיבא.
את שירותו הצבאי עשה בנח"ל בגדוד 50, ובסיירת שקד. עם גמר השירות הצבאי התחיל ללמוד בישיבה גבוהה, שנה אחת בישיבת כרם ביבנה וכעשר שנים בישיבת מרכז הרב. עם תום לימודיו נסמך לרבנות בידי הרב סלמן חוגי עבודי, הרב אברהם דוד רוזנטל, הרב יצחק אריאלי, הרב אברהם שפירא והרב שלמה גורן.
למד באופן אקסטרני לתעודת הוראה, נבחן לתעודת הוראה וקיבל תואר אקויולֶנְטי לתואר ד"ר.
נבחר לשמש בתור רב שכונת גבעת מרדכי. במקביל לעבודת הרבנות למד בכולל האידרא מספר שנים ולימד במוסדות שונים המזוהים עם הציונות הדתית, בהם: ישיבת המאירי ישיבת ירושלים לצעירים, ישיבת נתיב מאיר, מדרשיית נעם ואולפנת צביה ירושלים, אותה הקים ביחד עם חבריו. אולפנה זו התפתחה לרשת גדולה של אולפנות ברחבי הארץ ומספר ישיבות תיכוניות והרב קלונסקי נבחר לעמוד בראשות העמותה ומשמש כראש ההנהלה באופן פעיל.
במשך שנים שירת בשירות מילואים בצה"ל, בסיירת של חטיבת ירושלים, במסגרתה השתתף במלחמת ששת הימים ומלחמת יום הכיפורים. עבר לרבנות הצבאית ושימש כרב חטיבה במשך עשר שנים.
היה פעיל ב"גוש אמונים", במהלך המאבק נגד נסיגת צה"ל מסיני, שימש כרב בחצר אדר שבפתחת רפיח, שימש כאב"ד בעיר פראג, במסגרת סיועו לקהילת פראג, אחרי מותו של הרב עוזי קלכהיים שהיה ממסייעי ההקמה המחודשת של קהילה זו, עם נפילת מסך הברזל.
במשך שש שנים ניהל ברבנות הראשית לישראל את תחום הכשרות הארצית בזמן כהונת הרב אברהם אלקנה כהנא שפירא, תחתיו התקדם מאד מצב הכשרות של הרבנות.
הוא התבקש על ידי הרב צבי יהודה קוק לערוך את ספריו. יחד עם הרב חיים שטיינר, הוציאו יחדיו את הספרים "אור לנתיבתי" מכתב ידו של הרב, וכן את הספר "לזכרו" - של הרב צבי יהודה. גם כתבים של הרב אברהם יצחק הכהן קוק עצמו נערכו על ידו לדפוס וחלקם נדפסו בש"ס השלם של הוצאת פרדס.
כמו כן פעל להוצאה לאור של כתבי היד של חותנו של הרב קוק, האדר"ת. ביניהם: "יקר האדרת" (כעורך) וכן "תפילת דוד", ביאור האדר"ת והערותיו על סידור התפילה (כמו"ל, בעריכת הרב אברהם קוסמן), ושו"ת "מענה אליהו".
נשוי לחנה (לבית פוקס) ולהם חמישה ילדים ונכדים.
כתב עם הרב חיים שטיינר את החוברת 'ארץ צבי' (ירושלים תשמ"ג) ואת החוברת 'הקול קול יעקב' - על הלכות תפילה. החוברת נבדקה והוערה על ידי הרב שלמה זלמן אוירבך ושימשה מאוחר יותר כאחד המקורות לספר 'הליכות שלמה'.
מיכאל טרנאט

דיסבורג וקרלסרוהה

טרנאט החל את הקריירה בקבוצת הנוער של הילדן-נורד, מועדון ספורט מעיר הולדתו הילדן. בשנת 1990, בגיל 21, עבר לדיסבורג מליגת הבונדסליגה, שם צבר 132 הופעות בארבע עונות, וכבש 12 שערים. לקראת עונת 1994, עבר טרנאט לקרלסרוהה, והפך לאחד מכוכבי הקבוצה, יחד עם תומאס הסלר וטורסטן פינק. טרנאט החל לצבור מוניטין כבועט בעיטות חופשיות אימתניות, וזומן לראשונה לנבחרת גרמניה בשנת 1996. בשלוש עונותיו של טרנאט בקרלסרוהה, צבר 81 הופעות והבקיע שבעה שערים.

באיירן מינכן

בשנת 1997, עבר טרנאט לבאיירן מינכן, ביחד עם חברו טורסטן פינק. באותה עונה חתם בבאיירן מינכן גם המגן השמאלי הצרפתי ביצ'נטה ליזארזו, שהרבה לשבת על הספסל בעקבות הצלחתו ההתחלתית של טרנאט. עם הגעתו של אוטמאר היצפלד כמאמן לבאיירן מינכן, השתנה המערך ושני השחקנים פתחו בהרכב יחדיו. טרנאט הצליח מאוד בבאיירן מינכן, זכה עמה בארבע אליפויות הבונדסליגה, בשלושה גביעים, בליגת האלופות, לאחר ניצחון בגמר על ולנסיה בשנת 2001, בו ישב על הספסל, ובטורניר הגביע הביניבשתי בשנת 2001, בו זכתה באיירן מינכן לאחר ניצחון על בוקה ג'וניורס. כמו כן, טרנאט פתח בהרכב בגמר ליגת האלופות 1999, בו הפסידה באיירן מינכן למנצ'סטר יונייטד משני שערים בתוספת הזמן. 
טרנאט נודע בכך שבמשחק ליגה מול איינטרכט פרנקפורט בעונת 2000, נאלץ לעמוד בשער למשך חצי שעה, לאחר פציעה של השוער הראשי אוליבר קאן, שהוחלף בשוער המשנה ברנד דרהר שנפצע גם הוא, ובאיירן מינכן סיימה כבר את מכסת החילופים שלה. באיירן פיגרה 1-0 באותו משחק, אך הצליחה להשיג מהפך עם שער ניצחון של סמואל קופור, אף על פי שטרנאט עמד בשער לאורך זמן רב ואינו שוער בתפקידו המקורי. 
סך הכל שיחק טרנאט בבאיירן מינכן במשך שש עונות, צבר 122 הופעות והבקיע שמונה שערים. בשנותיו האחרונות בבאיירן מינכן סבל טרנאט מפציעות רבות, והן היו מוצלחות הרבה פחות מהשנים הראשונות מבחינה אישית, ולכן נאלץ לעזוב את המועדון בשנת 2003.

מנצ'סטר סיטי והאנובר

בשנת 2003 חתם טרנאט במנצ'סטר סיטי. טרנאט הופיע 32 פעמים בפרמייר ליג, והבקיע שלושה שערים. בתום עונה אחת, בחר טרנאט לחזור לבונדסליגה, וחתם בהאנובר 96. טרנאט העביר חמש עונות מוצלחות יחסית בהאנובר, צבר 102 הופעות והבקיע שמונה שערים. בתום עונת 2009, פרש טרנאט ממשחק פעיל, וחזר לבאיירן מינכן כסקאוט. כיום טרנאט מאמן את קבוצות הנוער של באיירן מינכן, מגיל 12 עד גיל 16.

קריירה בינלאומית

לטרנאט 19 הופעות במדי נבחרת גרמניה. טרנאט היה חלק מהסגל למונדיאל 1998, בו הודחה גרמניה ברבע הגמר מול נבחרת קרואטיה. טרנאט שיחק בארבעה משחקים באותו מונדיאל. לאחר מונדיאל 1998, טרנאט לא זומן יותר לנבחרת.
אריה לייבוש הלברשטאם (צאנז-ז'מיגרד)

רבי אריה לייבוש הלברשטאם (כ"ה באלול ה'תרע"ב,7 בספטמבר 1912 - י"ז בטבת ה'תשס''ז, 7 בינואר 2007) היה אדמו"ר בחסידות צאנז-ז'מיגראד.

מתולדותיו

נולד בעיר ז'מיגראד לרחמה (לבית רובין) ורבי סיני הלברשטאם בנו של רבי ברוך הלברשטאם מגורליץ.
היה תלמידו של אב בית הדין של טשעבין שבגאליציה, רבי דב בריש ווידנפלד וכן למד כשלוש שנים בישיבת חכמי לובלין בה היה תלמידו המובהק של רבי מאיר שפירא מלובלין. במסגרת לימודיו בישיבה שמע גם שיעורים אצל רבי שמעון מזליכוב.
כאשר פרצה מלחמת העולם השנייה ברח עם אביו אל העיר לבוב שהייתה אז תחת שליטת ברית המועצות. האב והבן, לצד חצי מיליון יהודים אחרים, הוגלו על ידי השלטונות לסיביר וכך ניצלו חייו מהשמדה בשואה. בסיביר, ניצל מעבודת כפייה על ידי העלאה מכוונת של הדופק וכך שוחרר מעבודה על ידי הרופא.
כשהשתחרר ממחנה העבודה לאחר המלחמה עלה לארץ ישראל והתיישב בעיר פתח תקווה שם הקים את בית המדרש 'דברי חיים'. בהמשך עבר לגור ביפו ועם השנים עבר לבני ברק. 
חיבר את סדרת הספרים 'אריה שאג' בת שבעה כרכים.
ביום י"ז בטבת ה'תשס"ז נפטר בבית החולים לניאדו בנתניה ונטמן בבית הקברות בהר הזיתים.
עין לבן

היסטוריה

בוסתני עצים אלה והמעיין היו חלק מהכפר הערבי אל-ולג'ה שתושביו עזבו אותו לאחר שנכבש במלחמת העצמאות, ב-21 באוקטובר 1948 במבצע יקב להרחבת פרוזדור ירושלים. 
המעיין נובע מנקבה חצובה המזינה שתי בריכות, האחת רדודה, והשנייה עמוקה יותר, עד כ-160 ס"מ, ומשמשת בשנים האחרונות מקום פופולרי לביקורים ולרחצה.
המעיין קיבל את שמו מצבעם הלבן של סלעי הרכס מהם הוא נובע.
הבריכה שוקמה על ידי רשות הטבע והגנים ומהוה חלק מגן לאומי נחל רפאים.
דרך סלולה באורך של כ-1.5 ק"מ מובילה מחניון גן החיות התנ"כי למעיין. הדרך קרויה דרך נדב על שם נדב אלעד, לוחם בפלוגת הנדסה של חטיבת הצנחנים שנפל בפעילות מבצעית בחברון. משפחתו וחבריו ליחידה תרמו ועזרו לשיקום המקום ולטיפוחו. בסמיכות למעיין זה, נמצאים עין חניה ועין במבה, הנובעים גם הם בנחל רפאים.
ליד המעיין מתחיל שביל אופנים "מי-ם אל ים" שמגיע עד לחוף הים התיכון בתל אביב.
בשנת 2015 הודיעה עיריית ירושלים על השקעה של 7 מיליון שקלים בשיפוץ המעיין, נקיונו, הנגשתו וטיפוח הטרסות והגידולים העתיקים, בדומה לנעשה בסטף.
התרסקות המסוקים בוויז'ה קסטלי

המסוקים

בתקרית היו מעורבים שני מסוקים, האחד של ממשלת פרובינציית סנטיאגו דל אסטרו, ששלדתו הייתה רשומה באות LQ-FJQ; והשני של ממשלת פרובינציית לה ריוחה, ששלדתו הייתה רשומה באות LQ-CGK.

ההרוגים

כל אחד מן המסוקים נשא ארבעה נוסעים מלבד הטייס. לפי דיווחי הרשויות בארגנטינה, כל עשרת האנשים שהיו על סיפון המסוקים נספו. בין ההרוגים: האלופה האולימפית ושיאנית העולם בשחייה קמיל מופה, המתאגרף אלכסיס וסטין  והשייטת פלוראנס ארטו .
כדורגלן העבר סילבן וילטור השתתף אף הוא בתוכנית, ולפי הפרסומים היה אמור לטוס עם חבריו במסוקים שהתרסקו, אולם מסיבה כלשהי לא טס, וניצל. הוא פרסם הודעה ברשת החברתית "טוויטר", ובה כתב: "אני כל כך עצוב על החברים שלי. אני מבועת, אני לא מצליח למצוא את המילים".
Jingo

עלילה

הספר מספר על מתיחות שמתעוררת בין העיר אנק מורפורק לקלאטץ' אודות אי קטן בשם לשף (Leshp) שעלה על פני המים בים המעגל וששתי המדינות טוענות לבעלות עליו. כתוצאה מהטענות הללו המתיחות המדינית בין אנק מורפורק לקלאטץ' עולה ושתי המדינות עומדות על סף מלחמה, בניסיון לפתור את המשבר בדרכים דיפלומטיות קלאטץ' שולחת לאנק מורפורק את הנסיך קופורא.
קלאטץ' הוא שמה של יבשת מדברית ענקית וכן של המדינה הגדולה ביותר בה. הממלכה של קלאטץ' היא השתקפותה של האימפריה העות'מאנית והשבטים הערבים של עולמינו, בעבר חלקה הייתה בשליטת האימפריה של אנק מורפורק. על אף שאנשי אנק מורפורק חושבים אותם לפראיים פרימיטיבים ללא כל חוזק צבאי ומתייחסים אל תושביה באופן גזעני, אנשי הממלכה מתגלים כבעלי תרבות עשירה וטכנולוגיה מתקדמת ביותר.
בעת קבלת הפנים נעשה ניסיון התנקשות בנסיך, שניצל ממוות רק תודות לאנשי המשמר, שמשאיר אותו פצוע קשה. עתה המצב הדיפלומטי מחמיר, בחקירה ההתנקשות מפקד המשמר ווימס מוצא את גופת האחראי, מתנקש בן אנק מורפורק, ומוצא גם עדויות לכך שההתנקשות הוזמנה על ידי הקלאטצ'ים אולם העדויות הללו נראות לו מזויפות והוא ממשיך בחקירתו כדי לחשוף את האמת.
בינתיים אנק מורפורק נכנסת לפסיכוזה מלחמתית כהשתקפות לרגשות העממיים בעולמנו בתחילת מלחמת העולם הראשונה, מכיוון שלעיר אין צבא קבע כבר זמן רב האצילים מקימים גדודי מתנדבים שבני אנק מורפורק נוהרים אליהם. האמונה הרווחת היא שהמלחמה עם קלאטץ' תגמר במהירות מכיוון שהקלאטצ'ים יגפו בסימן הראשון לצבא האנק מורפורקי. האציל האבלוק וטינרי מודח ובמקומו עולה לשלטון לורד ראסט שמצטיין בהיותו בור בענייני צבא ופוליטיקאי כושל.
וויימס שהודח מתפקידו כמפקד המשמר מחליט להקים גדוד מתנדבים משלו, זכות שהוא זכאי לה כבעלת תואר אבירות, כל חברי המשמר מתגייסים לגדוד החדש הם יוצאים לקלאטץ' להמשך החקירה ולהציל את הסמלת אנגואה שנחטפה בשעה שרחרחה (פשוטו כמשמעו) על הספינה של הקלאטצ'ים. בעקבות יציאתו של ויימס גם ראסט מחליט לצאת עם כל הצבא (למרות אי מוכנותו) לקלאטץ'.
ויימס מצליח להגיע להסכמה עם שבטי המדבר ויחד עם אחמד 71 שעות, שוטר מקומי מטעם שליט הממלכה הנסיך קאדרם, הוא מגלה שמי שבאמת זמם את ההתנקשות בנסיך היה אחיו קאדרם מכיוון שהוא חשב שמותו יהיה קזוס בלי מוצלח יותר למלחמה מאשר השליטה באי קטן ונידח שאיש לא שמע עליו ושבאמצעות המלחמה הוא יצליח לכפות את שלטונו ולאחד את כל העמים השונות בקלאטץ' תחת שלטונו.
בשעה שהצבא האנק מורפורקי עשה את דרכו לקלאטץ', האציל ביחד עם סמל קולון ורב"ט נובס, עושים את דרכם לקלאטץ' בעזרת המכשיר לשייט באופן בטוח מתחת למים, אחת מהמצאותיו של ליאונרד דה-קווירם (מדען גאון המקביל ללאונרדו דה וינצ'י של עולמנו) הוא מצליח להגיע אל הנסיך ומוסר לו כתב כניעה של העיר אנק מורפורק, הנסיך מקבל את כניעת העיר ומוסכם שטקס הכניעה יערך לשף. בני אנק מורפרק חוזרים הביתה.
בעיר האציל נעצר ומובא למשפט בעוון בגידה, בשעה שהוא נשפט מתבררת תוכניתו - הוא ירד עם המכשיר לשייט באופן בטוח מתחת למים מתחת לאי לשף וגרם לו לשקוע שוב מתחת למים וקח גזל את ההישג הדיפלומטי מידיו של הנסיך וחילץ את צבא העיר בשלום מקלאטץ'. הוא משוחרר וחוזר לתפקידו כשליט העיר, מעשהו הבא הוא הענקת התואר דוכס לווימס.
נמל התעופה בלאגובשצ'נסק

היסטוריה

בניית נמל התעופה החלה ב-1959 בקרבת הכפר איגנאטייבו שעל שמו נקרא הנמל. בית הנתיבות הראשון היה בנוי מעץ ועמד בערך במיקום של בית הנתיבות הנוכחי. ב-1988 הוחל בבניית בית נתיבות חדש. הפעילות צומצמה בעקבות התפרקות ברית המועצות והמשבר הכלכלי ששרר ברוסיה לאורך שנות ה-90.
ביולי 1997 חתם המושל של מחוז אמור על צו לפיו תוקם חברת "נמל התעופה איגנאטייבו" בבעלות מלאה של הממשל המחוזי, וזאת על מנת לייעל את פעילויות הפיתוח בנמל.
בעשור הראשון של שנות ה-2000 החלו בעבודות לשדרוג הנמל ושיפור השירות. ב-2007 חודשו העבודות על הטרמינל החדש שבנייתו החלה ב-1988 והוא נחנך בדצמבר 2010.
Transformer

הפקה

האלבום הופק בידי דייוויד בואי ומיק רונסון, שגם עיבדו את שירי האלבום בצוותא עם ריד. "Transformer" הכיל להיטים גדולים כמו "Walk on the Wild Side" ,"Perfect Day" ו-"Satellite of Love" שהובילו אותו להצלחה מסחרית גדולה יותר מאשר זו של אלבומיה של הוולווט אנדרגראונד והפך את ריד לכוכב גדול בפני עצמו.
"Andy's Chest" ו-"Satellite of Love" הוקלטו על ידי ריד כבר במסגרת הוולווט אנדרגראונד, אך לא נעשה בהם שימוש באלבומי הלהקה. הם עובדו מחדש מסגנון קצבי ופופי לבלדות עדינות. "Walk on the Wild Side" הפך ללהיט בינלאומי גדול וזכה להשמעות מרובות ברדיו על אף נושאיו הפרובוקטיביים הכוללים טרנסקסואליות, סמים ומין אוראלי, והוא נחשב בדרך כלל לשירו האולטימטיבי של ריד. השיר מתאר את מסעותיהם של מספר דמויות אל העיר ניו יורק והוא מהווה מעין ביוגרפיה של הדמויות מתוך אולפן "בית החרושת" של אנדי וורהול שכונו ה"וורהול סופרסטארס". השיר הושפע גם מהרומן "A Walk on the Wild Side" של נלסון אלגרן והוא כולל נגינת סקסופון וקונטרבס.
"Perfect Day" הוא שיר אהבה פשטני-במתכוון ("גרמת לי לשכוח את עצמי; האמנתי שאני מישהו אחר, מישהו טוב"), עד כדי כך שרבים פירשו אותו כשיר אהבה לסם ההרואין לו היה ריד מכור במהלך שנות השבעים. פרשנויות מסוג זה גרמו לאנשים רבים בבריטניה להתבדח על חשבונה של רשת BBC על רקע בחירת השיר לשם שימוש במסע ההתרמה למען הילדים הנזקקים "Children in Need" ב-1997. הביצוע המחודש כלל הופעות של ריד עצמו ושל כ-30 זמרים נוספים (ביניהם בונו, דייוויד בואי, אלטון ג'ון, סוזן וגה וטום ג'ונס) והפך למעשה לאחד מהלהיטים הבולטים של שנות התשעים (במיוחד בבריטניה). ריד עצמו הקליט גרסה חדשה של השיר עבור אלבום הקונספט השאפתני שלו מ-2003, "The Raven", בביצועו של אנתוני הגרטי.
"Satellite of Love" מתאר אדם הצופה בשיגורו של לוויין בטלוויזיה, אך עוסק למעשה בתיאור "הסוג הגרוע ביותר של קנאה" אותה חש ריד לאחר שגילה כי חברתו בגדה בו. דייוויד בואי שר קולות רקע בשיר זה, אליהם התייחס ריד בהערות שצירף לאלבום האוסף "NYC Man" מ-2003: "זה לא צליל שהייתי מסוגל לפתח גם אם הייתם משאירים אותי לבד עם תוכנת מחשב למשך שנה. אבל לדייוויד יש אוזן לקטעים האלה... הוא זמר גדול".
מרדכי דב איידלברג

ביוגרפיה

נולד בביאליסטוק לרב יצחק איידלברג שהיה מו"צ בעירו. משפחתו הייתה מצאצאי רבי צבי הירש פרילוקר מחכמי העיר בריסק וצאצא של הרמ"א.
למד בישיבת ראדין והיה לאחד מתלמידיו המובהקים של החפץ חיים. נישא לחיה אפלבוים ולאחר נישואיו למד בוולוז'ין והתפרסם כמתמיד בכינוי "השקדן מביאליסטוק". נסמך לרבנות בידי רבי רפאל שפירא ורבנים נוספים ושימש כממלא מקומו של הרב שפירא בבית ההוראה העירוני.
שנים ספורות לאחר נישואיו התמנה לרב בליסקווה הסמוכה לסובאלק שבליטא, ואחריה בקנטקוזבה שבפלך חרסון. בעיר זו חיבר את ספרו ההלכתי "דובב שפתי ישנים" שרצה להדפיס לזכרה של אמו, אך הספר נשרף בבית הדפוס בפולטבה.
ב-1917 נבחר לכהן כרבה של ניקולאייב, אף היא בפלך חרסון. אז התפרסם בפעילותו החברתית למען הפליטים היהודים שנהרו מהסביבה לעיר ובנאומיו שעסקו בעיקר בשכנוע הנוער, שנטה אחרי תנועות השמאל השונות, שלא לעזוב את היהדות. עם כיבוש העיר בידי הצבא האדום נאסר, אך שוחרר לאחר זמן קצר.
ב-1922 הותר לפליטים מפולין לחזור מרוסיה לבתיהם והוא ניצל את האפשרות וחזר לביאליסטוק. בתקופה זו הדפיס את החלק הראשון של ספר השו"ת שלו "חזון למועד" וחלק מהתשובות בספר זה עוסקות בשאלות שהתעוררו במציאות החיים ברוסיה הסובייטית.
שנתיים לאחר מכן, בשנת ה'תרפ"ד, 1924, הוזמן לכהן ברבנות סוויסלוץ'. ממנה עבר למאקוב, פולין המרכזית, קהילה חסידית שקיבלה אותו לרב למרות היותו מתנגד לחסידות. הוא היה מקובל על בני קהילתו ותמך במעמד הפועלים.
בשנת ה'תרפ"ח, 1928, עבר לכהן בפלוצק שעל נהר הוויסלה. בפלוצק הוציא לאור עוד שלושה כרכים מחיבורו "חזון למועד". הוא שלח שלושה מבניו ללמוד בארץ ישראל ובשנת ה'תר"ץ הגיע לארץ לרגל חתונת אחד מהם. הרב אברהם יצחק הכהן קוק המליץ למנותו כרבה של פתח תקווה, הוא התלבט באשר להצעה זו ורכש קרקע להשקעה ליד גן יבנה. לבסוף נענה להפצרות בני קהילתו ודחה את עלייתו לארץ ישראל למועד מאוחר יותר, בהמשך התברר שנפל קרבן למעשה נוכלות והבעלות על הקרקע שרכש לא הועברה לידיו.
עם כניסת הצבא הגרמני לפלוצק הוא נעצר ועבר התעללות, לאחר מכן נמלט ללומז'ה שעמדה בלי רב לאחר עזיבת רבה האחרון של העיר רבי משה שצקס, וכיהן בה כממלא מקום הרב. משם עבר ללכוביץ. הוא עצר בלכוביץ שבה התמנה כרב, דחה הצעת רבנות מנבהרדק בתקווה שיוכל לסדר את כתביו שעדיין לא נדפסו. במהלך תקופה זו המשיך בארגון סיוע עבור רבנים שהוגלו לסיביר.
בח' בחשוון ה'תש"ב 29 באוקטובר 1941 נרצח יחד עם מאות מיהודי העיר לכוביץ בידי הנאצים.
יחסי ארמניה–סן מרינו

סקירה כללית

היחסים הדיפלומטיים שבין ארמניה לבין סן מרינו כוננו ב-21 במרץ 2006, בעת כינון היחסים הדיפלומטיים נחתם פרוטוקול ראשון בין שתי המדינות.
ב-18 בנובמבר 2013 מונה סרגיס עזריאן לתפקיד "שגריר הרפובליקה של ארמניה לסן מרינו" והתיישב בשגרירות ברומא יחד עם השגריר האיטלקי (לא אותה המשרה בארמניה).
שאו ציונה נס ודגל

שאו ציונה נס ודגל הוא שיר שחיבר המשורר והעיתונאי היהודי-פולני נח רוזנבלום בסוף המאה ה-19, והופיע לראשונה במאסף "האשכול" בחודש סיוון תרנ"ח (1898).
רוזנבלום חיבר את השיר בעקבות הקונגרס הציוני הראשון. באותה תקופה קמו כ-650 אגודות ציוניות, כשלכל אחת מהן מצע ותקנון משלה. בשיר מבוטא היעד העיקרי שהציב הקונגרס הציוני מאז הווסדו, והוא איחוד העם היהודי על אגודותיו השונות לתנועה גדולה שחבריה יעלו בהמוניהם לארץ ישראל. 
בין השאר, השיר קיבל השראתו מספר ירמיהו, פרק ד', פסוק ו': "שאו נס ציונה, העיזו אל תעמודו". הלחן עובד מנעימה חסידית עממית (שחוברה גם לפסוק "שאו שערים ראשיכם") על ידי נח זלודקובסקי.

התקבלות

אברהם משה לונץ הכניס את השיר לספרו "כינור ציון", והוא היה להמנון ציוני. באותה תקופה היה שלטון הטורקים בשלבי גסיסה והשלטונות החשדניים האשימו את לונץ כנושא מסר של בגידה ומרידה. ללונץ, שהיה עיוור, נערך משפט, ונגזר עליו לסגור את בית הדפוס.
השיר היה להמנון גדוד עברי בשם "מחנה יהודה" שהוקם בנס ציונה על ידי מיכאל הלפרן. בהשראת השיר הונף דגל דמוי דגל ישראל בחנוכת המושבה נס ציונה.
פרנסיסקנה לה פלטה

טקסונומיה

פרנסיסקנה לה פלטה הוא המין היחיד בסוגו ובמשפחתו. הוא תואר לראשונה על ידי שני החוקרים הצרפתים פול ז'רווה ( (Paul Gervaisואלסיד ד'אורביני (Alcide d'Orbigny) ב-1884. מקור שמו של לווייתן הפרנסיסקנה הוא בכינוי שהודבק לו בארגנטינה ובאורוגוואי, ושאומץ לאחר מכן בינלאומית.

מאפיינים פיזיים

לדולפין לה פלטה הוא בעל החוטם הארוך ביותר מכל הלווייתנים ביחס לגודל גופו. הזכרים מגיעים לאורך של 1.6 מטר, והנקבות לאורך של 1.8 מטר. צבע גופו חום-אפרפר, כאשר צידו התחתון מעט בהיר יותר. גם הסנפירים גדולים באופן משמעותי יחסית לגוף. הם רחבים, אולם הם הופכים צרים במקום החיבור עם הגוף. עובדה זו הופכת את צורתם לדמוית משולש. נחיר הנשיפה הוא בצורת קשת, והוא נמצא מול קמט על הצוואר. הסנפיר הגבי הוא בעל בסיס רחב והוא מעוגל בקצהו. משקלו הממוצע של לווייתן הפרנסיסקנה הוא מעל 50 קילוגרמים, ותוחלת חייו היא 20 שנים. תקופת ההריון אורכת 10-11 חודשים, והוולדות מגיעים לבגרות תוך שנים ספורות. הנקבות יכולות להוליד גורים מגיל חמש שנים.
לווייתן הפרנסיסקנה לה פלטה הוא לווייתן כמעט לא מורגש. הוא שוחה באיטיות ובצורה חלקה, ולכן קשה לזהותו אלא בתנאי ראייה טובים ובמים רגועים. לרוב הם שוחים בגפם או בקבוצות קטנות. עם זאת, הם נצפו גם בקבוצות גדולות שמנו 15 פרטים, אולם מקרים כאלו הם נדירים למדי. בדרך-כלל הם ניזונים ממזון הנמצא בקרקעית המקום, וממצאים ממעיים של דולפיני לה פלטה הראו כי הם אוכלים בממוצע 24 מינים שונים של דגים, בהתאם לתפוצת המינים באזור מחייתם. בנוסף, הם ניזונים לעיתים מתמנונים, מדיונונים ומשרימפס (Caridea). הם עצמם נאכלים על ידי לווייתני אורקה ומספר מינים של כרישים.

תפוצה

לווייתן הפרנסיסקנה לה פלטה נמצא בחוף הדרום-מזרחי של דרום אמריקה, וכן בשפך הנהר בריו דה לה פלטה. הוא החבר היחיד בעל-משפחת דולפיני הנהרות שחי בפועל באוקיינוס ובמים מלוחים ולא במים מתוקים. אף על פי שמספר מינים בעל-המשפחה מבלים את חלק מחייהם מחוץ לנהרות, פרטים רבים נותרים במשך כל חייהם בנהר, ואינם מסתכנים ביציאה ממנו למים מלוחים.

שימור

מצב השימור של לווייתן הפרנסיסקנה מוגדר על ידי ארגון ה-IUCN כ"מצב לא ברור" (Date Deficient). עם זאת, דירוג זה מכסה על דאגה רווחת בקרב ה"משמרים" כי אוכלוסיית לווייתני הפרנסיסקנה לא תוכל לספוג את מספר התאונות המקריות שקורות בכל שנה. בדרך זו מצב האוכלוסייה יהא לא יציב, נתון בעל השלכה מסוכנת על המשך קיומה. סכנה נוספת המאיימת על המין היא היעדר מזון, וזאת בשל מכמורות הדיג המיוחדות המשמשות לדיג מקרקעית החוף. מרבית ההריגות המתועדות משנות ה-70 מקורן באורוגוואי, אולם מחקרים עכשוויים מצביעים על כך שהרשתות המדוברות בחופי ברזיל וארגנטינה מסוכנות יותר. מדענים מכל שלוש המדינות הביעו את דאגותיהם, וביקשו סיוע בינלאומי בהעלאת מצוקתו של הלווייתן לסדר היום. נכון ל-2006, לא קיימים נתונים על האוכלוסייה של לווייתן הפרנסיסקנה לה פלטה.